Președintele PNL Nicolae Ciucă a explicat luni seară la Digi24 de ce alegerile prezidențiale vor avea loc în septembrie și nu în decembrie. Precizările vin după ce Comisia juridică a Camerei Deputaţilor a aprobat, luni, proiectul de lege care permite devansarea datei alegerilor președintelui României.
"Este un motiv pe care l-am spus de fiecare dată, nu are nicio legătură cu scenarii, ipoteze, e o chestiune care permite ca alegerile să se desfășoare pe baza unei perioade de timp în care să se facă campanie, fără să se suprapună peste alegerile parlamentare. Era o perioadă de suprapunere care nu lăsa să se înțeleagă pentru ce se făcea campanie. E important să subliniem că am avut mereu o prezență mare la vot la prezidențiale pentru că se alege cea mai reprezentativă persoană, așa că e nevoie de ceva distinct", a afirmat Ciucă.
Referitor la perioada aleasă pentru desfășurarea alegerilor prezidențiale, o perioadă în care mulți oameni sunt în vacanță, Nicolae Ciucă a afirmat: "Nu am avut cum să le ducem mai târziu pentru că mai târziu însemna că ne ducem mult mai aproape de momentul alegerilor generale".
Potrivit acestuia, era nevoie de "un moment distinct" pentru alegerea viitorului președinte al României.
"Noi apreciem că e un moment cât se poate de important pentru democrația din România. Cea mai importantă funcție din România să fie aleasă în mod distinct de celelalte alegeri", a mai adăugat Ciucă.
În ceea ce privește cele trei luni în care țara noastră va avea doi președinți, unul în funcție și unul ales, liderul liberalilor a precizat: "Nu trebuie să suprapunem și să fie înțeleasă ca perioadă de suprapunere, e o perioadă care există și în alte țări. E o perioadă în care președintele ales are la dispoziție acest slot de timp în care să se pregătească, să-și pregătească echipa cu care va lucra la noul mandat".
Comisia juridică a Camerei Deputaţilor a aprobat, luni, proiectul de lege care permite devansarea datei alegerilor preşedintelui României.
"Ziua alegerilor este duminica. Alegerile au loc cu cel mult trei luni anterioare lunii în care ajunge la termen mandatul de preşedinte. Cu cel puţin 75 de zile înaintea zilei votării, Guvernul stabileşte data alegerilor prin hotărâre", prevede forma adoptată de Comisia juridică a proiectului iniţiat de deputaţi UDMR.
Deputatul USR Victor Ilie a criticat proiectul, apreciind că este nociv pentru democraţie.
"Se plănuieşte aducerea mai devreme a alegerilor pentru preşedintele României pentru maximizarea şanselor coaliţiei care se află în prezent la guvernare. Ideea alegerilor democratice era ca aceste modificări ale legislaţiei electorale să fie stabilite din timp.(...) Aceste mici modificări în timpul anului electoral în funcţie de şansele unui candidat sau altul să fie ales sunt complet nocive pentru democraţia din România, pentru sistemul electoral. Acesta este modul prin care PSD şi PNL vor să deţină controlul în România pentru următorii 10 ani", a afirmat deputatul USR.
Protest AUR
În timpul dezbaterilor, mai mulţi deputaţi AUR au protestat, ţinând afişe cu mesaje: "Vrem alegeri democratice", "Stop abuzului de putere", "Lăsaţi alegerile libere".
Preşedinta comisiei, Laura Vicol, le-a solicitat acestora să părăsească sala sau să renunţe la afişe. "Vă rog să părăsiţi sala în acest moment. Mă deranjaţi că îmi staţi în ceafă. Îmi e frică de dumneavoastră să nu mă agresaţi", a spus Vicol, iar reprezentanţii AUR au renunţat la protest.
Deputaţii din comisie au respins un amendament AUR care prevedea că alegerile ar avea loc cu cel mult 30 de zile anterior datei în care ajunge la termen mandatul de preşedinte.
Asupra proiectului urmează să se pronunţe luni şi Comisia pentru administraţie publică, cele două comisii întocmind raportul de fond.
Propunerea legislativă pentru modificarea art. 5 alin.(1) din Legea nr. 370/2004 pentru alegerea preşedintelui României a fost adoptată de Senat în 26 februarie şi se află pe ordinea de zi de marţi a plenului Camerei Deputaţilor, care este for decizional.